ഒർഗാസം ഗ്യാപ്

പൊതുവെ പുരുഷന്മാരിൽ ഏതാണ്ട് എല്ലാ ലൈംഗികബന്ധവും സ്‌കലനത്തോടൊപ്പം രതിമൂർച്ഛയിൽ അവസാനിക്കുകയാണ് പതിവ്. എന്നാൽ സ്ത്രീകളിൽ എല്ലാവർക്കും രതിമൂർച്ഛ ഉണ്ടാകണം എന്നില്ല. സ്ത്രീപുരുഷ രതിമൂർച്ഛയിലെ ഈ വ്യത്യസ്തതയെ ‘ഒർഗാസം ഗ്യാപ്’ (Orgasm Gap) എന്നറിയപ്പെടുന്നു. വികസിത രാജ്യങ്ങളിലെ പഠനങൾ രതിമൂര്ച്ഛയിലെ ഈ അകലം  വ്യക്തമാക്കുന്നു.

ഇന്ത്യയിൽ എഴുപത് ശതമാനം സ്ത്രീകൾക്കും രതിമൂർച്ഛ ഉണ്ടാകുന്നില്ല എന്ന് ചില പഠനങ്ങൾ പറയുന്നു. ലൈംഗികതയെപ്പറ്റി ശാസ്ത്രീയമായ അറിവില്ലായ്മ,  സ്ത്രീകൾ ലൈംഗികതയെപ്പറ്റി സംസാരിക്കുന്നത് തെറ്റായി കാണുക, രതിമൂർച്ഛ പുരുഷന് മാത്രമാണെന്ന തെറ്റിദ്ധാരണ, ലൈംഗികമായ ബുദ്ധിമുട്ടുകളും രോഗാവസ്ഥകളും, രതിമൂർച്ഛയില്ലായ്മ ഉണ്ടായാൽ ശരിയായ ചികിത്സാമാർഗങ്ങൾ തേടാതിരിക്കുക, ബാഹ്യകേളി അല്ലെങ്കിൽ ഫോർപ്ലേയുടെ അഭാവം, സ്ത്രീകളുടെ പിന്നോക്കാവസ്ഥ, പുരുഷാധിപധ്യ സാമൂഹികാവസ്ഥ തുടങ്ങിയ വിവിധ കാരണങ്ങൾ ഇതിനുണ്ടെന്ന് ഗവേഷണങ്ങൾ തെളിയിക്കുന്നു.

ലൈംഗികമായ ആഗ്രഹത്തിന്റെ അഭാവം, സ്ത്രീ ലൈംഗിക ഉത്തേജന വൈകല്യം, വേദനാജനകമായ ലൈംഗികബന്ധം, യോനീസങ്കോചം(വജൈനിസ്മസ്), യോനീ വരൾച്ച തുടങ്ങിയ ലക്ഷണങ്ങൾ ഉണ്ടെങ്കിൽ ഒരു സ്ത്രീക്ക് ലൈംഗികശേഷി കുറവാണെന്ന് പറയപ്പെടുന്നു.പ്രമേഹം, വിഷാദരോഗം തുടങ്ങിയ രോഗാവസ്ഥകളിലും ഇത്തരം പ്രശ്നം സാധാരണമാണ്.

ആർത്തവവിരാമം (Menopause) എന്ന ഘട്ടത്തിൽ എത്തിയ 45 മുതൽ 55 വയസ് പിന്നിട്ട  സ്ത്രീകളിൽ ഈസ്ട്രജൻ ഹോർമോണിന്റെ കുറവ് മൂലം രതിമൂർച്ഛ ഉണ്ടാകാനുള്ള സാധ്യത കുറയുന്നു. യോനീ വരൾച്ച, യോനി ചർമത്തിന്റെ കട്ടി കുറയുക, അതുമൂലം വേദനാജനകമായ ലൈംഗികബന്ധം എന്നിവയാണ് മെനോപോസുമായി ബന്ധപെട്ടു സ്ത്രീകൾക്ക് ഉണ്ടാകുന്ന ബുദ്ധിമുട്ടുകൾ. എന്നാൽ ഇതിന് പലതരം  ചികിത്സകൾ ലഭ്യമാണ്. ബന്ധപ്പെടുമ്പോൾ നനവ് നൽകുന്ന ഏതെങ്കിലും മികച്ച ലൂബ്രിക്കന്റ് ജെല്ലി  (ഉദാഹരണം കേവൈ ജെല്ലി, മൂഡ്സ്, ഡ്യുറക്സ്) പുരട്ടുക, ഡോക്ടറുടെ നിർദേശ പ്രകാരം ഈസ്ട്രജൻ അടങ്ങിയ ക്രീം ഉപയോഗിക്കുക, കൂടുതൽ സമയം ഫോർപ്ലേ അഥവാ ബാഹ്യകേളിയിൽ ഏർപ്പെടുക എന്നിവകൊണ്ട് ഈ പ്രശ്നം പരിഹരിക്കാൻ സാധിക്കുന്നു. ഇതുവഴി രതിമൂർച്ഛ ഉണ്ടാകാനുള്ള സാധ്യത വർധിക്കുന്നു.

കൃസരി അഥവാ ഭഗശിശ്നികയിലെ മൃദുവായ ഉത്തേജനം സ്ത്രീകളിൽ രതിമൂർച്ഛയ്ക്ക് ഏറെ സഹായകരമാകുന്നു. ബന്ധപ്പെടുന്ന സമയത്ത് ഗുണമേന്മയുള്ള ലൂബ്രിക്കന്റ് ജെല്ലി, വൈബ്രേറ്റർ തുടങ്ങിയവ ഉപയോഗിക്കുന്നത് സ്ത്രീകളെ രതിമൂർച്ഛയിൽ എത്താൻ ഗുണകരമാണ്. ഇക്കാര്യത്തിൽ പങ്കാളിയുടെ സഹായം ഉപയോഗപ്പെടുത്തി ഫോർപ്ലേയിൽ ഏർപ്പെടാവുന്നതാണ്. രതിമൂർച്ഛയിൽ തലച്ചോർ വലിയ പങ്ക് വഹിക്കുന്നു.

Maritial aids എന്നതിന് വിശാലമായ അർത്ഥമുണ്ട്. വിവാഹിതർക്ക് വേണ്ടിയുള്ള ഉപകരണങ്ങൾ അഥവാ സെക്സ് ടോയ്‌സ് എന്ന്‌ ഇവ അറിയപ്പെടുന്നു. ദമ്പതികൾക്ക് ലൈംഗിക ആസ്വാദനം വർദ്ധിപ്പിക്കുന്നതിനോ ദീർഘിപ്പിക്കുന്നതിനോ വേണ്ടിയോ അല്ലെങ്കിൽ ഒന്നിച്ചുള്ള സ്വയംഭോഗം, ഫോർപ്ലേയിൽ ഏർപ്പെടുന്നതിന് വേണ്ടിയോ വിപണനം ചെയ്യുന്ന ഉപകരണങ്ങൾ, മരുന്നുകൾ, കുടുംബാസൂത്രണം അഥവാ ഗർഭനിരോധന രീതികൾ, ലൂബ്രിക്കന്റ് ജെല്ലി തുടങ്ങിയവ ഇതിൽ ഉൾപ്പെടുന്നു. പങ്കാളികൾ ലൈംഗിക ബന്ധത്തിന് ഇടയിലും ഇവ ഉപയോഗിക്കാറുണ്ട്. ഇത് രതിമൂർച്ഛ, ദാമ്പത്യ ജീവിതം എന്നിവ മെച്ചപ്പെടുത്തുന്നു എന്ന്‌ പറയപ്പെടുന്നു. 

പല വിദേശ രാജ്യങ്ങളിലും മാരീറ്റൽ എയ്ഡ്‌സ് വിൽക്കുന്ന കടകൾ, ഫാർമസികൾ എന്നിവ കാണാം. ഇത് ഓർഗാസം ഗ്യാപ് പരിഹരിക്കുകയും രതിമൂർച്ഛ ലഭ്യമാക്കാൻ സഹായിക്കുകയും ചെയ്യുന്നു. എന്നാൽ ഇന്ത്യ പോലെയുള്ള രാജ്യങ്ങളിൽ ഇതത്ര വ്യാപകമല്ല. സെക്‌സ് ടോയ്‌സുകൾ സാധാരണയായി സെക്‌സ് ഷോപ്പിലോ ഓൺലൈനിലോ വിൽക്കപ്പെടുന്നു, എന്നാൽ അവ ഫാർമസി അല്ലെങ്കിൽ മെഡിക്കൽ സ്റ്റോർ, പ്രായപൂർത്തി ആയവർക്ക് വേണ്ടിയുള്ള സ്റ്റോർ, ഹെഡ് ഷോപ്പ് അല്ലെങ്കിൽ ഡിപ്പാർട്ട്‌മെന്റ് സ്റ്റോർ എന്നിവയിലും വിൽക്കാം. മിക്കവാറും എല്ലാ രാജ്യങ്ങളിലും ഫോർപ്ലേയ്ക്ക് വേണ്ടിയുള്ള ഇത്തരം സെക്‌സ് ടോയ്‌സ് ലഭ്യമാണ്. അമേരിക്കൻ ഐക്യനാടുകൾ, യൂറോപ്യൻ രാജ്യങ്ങൾ എന്നിവിടങ്ങളിൽ ഇവ സാധാരണയായി കാണാം. പല ആളുകളും രഹസ്യ സ്വഭാവത്തോടെ ഇവ ഓൺലൈൻ സ്റ്റോറുകളിൽ നിന്ന് വാങ്ങാറുണ്ട്. എന്നാൽ ഇവയുടെ വിൽപ്പനയും ഉപയോഗവും കുറ്റകരമായി കാണുന്ന രാജ്യങ്ങളുമുണ്ട്. ചില മതങ്ങളിൽ ലൈംഗിക കളിപ്പാട്ടങ്ങൾ ഉപയോഗിക്കുന്നത് പാപവും വിലക്കപ്പെട്ടതുമാണ്.

 റെഫറൻസുകൾ